**Vodňany beszámoló**

2024.09.08. Korán, hajnalban szálltunk fel a vonatra Kiskunfélegyházán. Először Kőbánya-Kispestnél, másodszor pedig már Kelenföldön szálltunk át; itt kezdtük meg az utat Prága felé. Körülbelül 6 és fél óra vonatozás után megérkeztünk Csehország fővárosában, és minden várakozásomat felülmúló, gyönyörű hely volt. Rengeteg szép, érdekes épületet, szobrot láttunk. Az idegenvezető segítségével számtalan izgalmas, új dolgot tanultunk és nagyon élveztem. Mintegy 3 órát töltöttünk Prágában, aztán busszal elindultunk a végleges célpontunk, Vodňany felé. Az én fogadó családom pár kilométerrel Vodňany előtt, egy Písek nevű településben élt, így én és még páran hamarabb, ott szálltunk le. Örömmel üdvözöltük egymást a diákommal, és megismerkedtem a családjával is.

2024.09.09. Reggel 8-kor találkoztunk az iskolában, ahol a diákjaink boldogan körbe vezettek minket, majd pedig mindkét fél előadta a prezentációját. A cseheké a tradicionális cseh ételekről, a magyaroké pedig a magyar étel fesztiválokról szólt. Ezután belevágtunk a feladatokba, amikkel a csehek készültek nekünk. Többek közt megfejtettünk egy keresztrejtvényt, játszottunk egy Kahoot! játékot, és kiegészítettünk egy cseh receptet is. Egy rövid tízórai szünet után belekezdtünk a magyar programba, ahol 5 csoportra osztódott a két osztály, természetesen úgy, hogy mindenki együtt legyen a cseh párjával. Kitöltöttünk egy terményekről szóló kvízt, majd pedig 6-7 tényt kellett összegyűjtenünk 2 terményről. Ez attól függött, hogy ki melyik csoportba tartozik. A tényekből kvízkártyát készítettünk. Ezután ellátogattunk az iskolai ebédlőbe, ahol mindenki nagyon jóllakott. Amikor végeztünk, elkezdtük a városnézést, és ezúttal saját választás alapján oszlottunk csapatokra. Minden csapat kapott egy lapot, amin Vodňanyval kapcsolatos kérdések szerepeltek. A válaszokra úgy jöttünk rá, hogy körülnéztünk a városban. Amikor mindenki a maga módján kitöltötte a feladatlapot, egy medence mellett találkoztunk, és megbeszéltük a megoldásokat. A következő program, a falmászás, opcionális volt, így én és a diákom ezt kihagytuk, és helyette körbevezetett Písekben.

2024.09.10. Reggel busszal indultunk a Český Krumlov nevezetű városba, amely kis mérete ellenére hihetetlenül szép volt. Többek között megnéztük a kastélyt, a kastély kertjét, sőt, még egy szabadtéri színházat is, ami forogni is tudott. Egy kicsit szabadon bóklaszhattunk a városban, aztán megebédeltünk egy étteremben, ahol engem a tanáraim születésnapom alkalmából nagylelkűen megleptek egy tortával és egy könyvutalvánnyal. Ezt követően ellátogattunk egy tükörlabirintusba, ahonnan csak nagy nehezen sikerült kijutnunk, viszont annál jobban élveztük! Amikor mindenki kiszabadult, egy idegenvezető körbevezetett minket a városban, sok érdekes információt megosztva velünk. Elmentünk egy interaktív múzeumba is, ahol megnéztük a középkori reneszánsz kiállítást.  Tömérdek tevékenység fogadott bennünket; többek között régimódi ruhákat próbálhattunk fel, nyomda technikájával készítettünk egy képeslapot és azt is kipróbálhattuk, hogy milyen tintával és madártollal írni. Végül, de nem utolsó sorban, volt egy rövid szabadfoglalkozás is. Én és még páran egy kis sétálás után beültünk egy kávézóba. Amikor mindenki összegyűlt, visszatértünk Vodňanyba busszal.

2024.09.11. Reggel az iskolában találkoztunk, ahol ismét feloszlottunk a hétfőn felállított 5 csapatba. Ezúttal megtanultuk, hogy hogyan kell megállapítani egy tojás származását a rajta lévő kód alapján. Amikor ez megvolt, elindultunk Lipnoba, ahol egy elkápráztató fenyőerdő fogadott minket. Az erdő mellet felgyalogoltunk a hegyre, ahol volt egy óra szabadidőnk. Én ennek a nagyrészét úgy töltöttem, hogy felderítettem a fenyőerdőt. Sétálgattam, egy ideig pontos utat nem követve, aztán találtam egy kis sétányt, szóval azon mentem egy szakaszt. Utána visszafordultam, mert azért elveszni nem sok kedvem volt, de az erdő gyönyörű volt, főleg mert már régóta álmom a fenyőerdei túra. Amikor letelt az óránk lesétáltunk, és elmentünk egy étterembe ebédelni. Rövid szabadfoglakozás után elindultunk a plázába, ahol szintén kaptunk 1 órát, majd pedig átgyalogoltunk egy másik plázába, ahol a lézerharcra került sor.

2024.09.12. Reggel ismét az iskolában találkoztunk, és feloszlottunk a megszokott csapatokba. Ezúttal egy mezőgazdasággal kapcsolatos feladatlapot kellett kipótolnunk. Amikor ezt befejeztük, busszal átutaztunk Třeboňba, ahol rövid szabadfoglalkozás után ellátogattunk egy kastélyba. Az idegenvezetőnk egy nő volt, aki sok érdekes dolgot tudott mondani a helyről, és az egykori lakosairól is. Ezután megebédeltünk, majd pedig egy férfi idegenvezetésével felfedeztük a Budweiser sörgyárat, és tanulhattunk egy keveset a történelméről is. Mindemellett még alkoholmentes sört is kóstolhattunk.

2024.09.13. Reggel sajnos azt vettem észre, hogy megbetegedtem, így a pénteki, utolsó programon már nem tudtam részt venni. Nem gondoltam, hogy másnapra jobban leszek, és az út betegen valószínűleg nem lett volna túl kellemes, ezért a szüleim eljöttek értem, és egy nappal hamarabb hazamentünk, viszont a képek alapján a program nagyon jónak tűnt, így sajnálom, hogy lecsúsztam róla. Összefoglalva mindent, ez a kirándulás nekem nagyon tetszett és a világért sem hagytam volna ki. Szeretném megköszönni a tanáraimnak a szervezést!

Újszászi Zsófi 9.F A bridge over a river

Description automatically generated